

**ข้อบังคับมหาวิทยาลัยธรรมศาสตร์**

**ว่าด้วยการศึกษาชั้นปริญญาตรีของคณะนิติศาสตร์ พ.ศ. ๒๕๓๐**

**แก้ไขเพิ่มเติมจนถึงปัจจุบัน (ฉบับที่ ๔) พ.ศ. ๒๕๕๑**

\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่เห็นเป็นการสมควรตราข้อบังคับว่าด้วยการศึกษาชั้นปริญญาตรีของคณะนิติศาสตร์ พ.ศ. ๒๕๓๐

อาศัยอำนาจตามความในมาตรา ๑๕ แห่งพระราชบัญญัติมหาวิทยาลัยธรรมศาสตร์   
พ.ศ. ๒๔๙๕ สภามหาวิทยาลัยจึงขอตราข้อบังคับไว้ดังต่อไปนี้

**หมวดที่ ๑**

บททั่วไป

ข้อ ๑ ข้อบังคับนี้เรียกว่า “ข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรีของ คณะนิติศาสตร์ พ.ศ. ๒๕๓๐”

ข้อ ๒ ข้อบังคับนี้ให้ใช้บังคับแก่นักศึกษาที่ขึ้นทะเบียนเป็นนักศึกษาปริญญาตรีคณะนิติศาสตร์ ตั้งแต่ปีการศึกษา ๒๕๕๑ เป็นต้นไป[[1]](#footnote-1)

บรรดาข้อความในข้อบังคับ ระเบียบ คำสั่ง หรือประกาศอื่นใดที่มีความกล่าวไว้ในข้อบังคับนี้หรือที่ข้อบังคับนี้กล่าวไว้เป็นอย่างอื่น หรือที่ขัดแย้งกับความในข้อบังคับนี้ให้ใช้ข้อบังคับนี้แทน

ข้อ ๓ ลักษณะวิชาที่จัดสอนในคณะนิติศาสตร์มีกำหนดปริมาณการศึกษาเป็นหน่วย  
และทำการสอนลักษณะวิชาหนึ่ง ๆ ในเวลาหนึ่งภาคการศึกษา

“หน่วย” หมายถึง ปริมาณการศึกษาซึ่งคณะนิติศาสตร์อำนวยให้แก่นักศึกษาตามปกติ

“หนึ่งหน่วย” หมายความว่า นักศึกษาต้องเรียนในห้องเรียนหนึ่งชั่วโมงต่อสัปดาห์ต่อหนึ่งภาคการศึกษา

ข้อ ๔ ค่าธรรมเนียมที่นักศึกษาต้องเสีย ให้ถือตามข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรี พ.ศ. ๒๕๑๔ โดยอนุโลมและให้คำนวณค่าธรรมเนียม สำหรับหน่วยของลักษณะวิชาตามหน่วยกิตในข้อบังคับที่กล่าวนั้น

ข้อ ๕ นอกจากที่กำหนดไว้ในข้อบังคับนี้ ให้นำข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรี พ.ศ. ๒๕๑๔ มาใช้บังคับโดยอนุโลม

ข้อ ๖ ให้อธิการบดีรักษาการตามข้อบังคับนี้ และเพื่อการนี้ให้มีอำนาจออกระเบียบการได้

**หมวดที่ ๒**

วิชาพื้นฐานทั่วไปและวิชาเลือกนอกคณะ

ข้อ ๗ การศึกษาวิชาพื้นฐานทั่วไปและวิชาเลือกนอกคณะเป็นระบบหน่วยกิต

การวัดผลและการนับหน่วยกิตสะสมให้เป็นไปตามข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรี พ.ศ. ๒๕๑๔ โดยอนุโลม

ข้อ ๘ นักศึกษาต้องได้ค่าระดับเฉลี่ยสะสมในวิชาที่ได้จดทะเบียนเมื่อสิ้นสองภาคแรกที่ได้ศึกษาในมหาวิทยาลัยไม่ต่ำกว่า ๑.๕๐ มิฉะนั้นจะต้องถูกถอนชื่อออกจากทะเบียนนักศึกษา

ข้อ ๙ ในกรณีที่นักศึกษาจดทะเบียนศึกษาเฉพาะลักษณะวิชาพื้นฐานทั่วไปตามหลักสูตรชั้นปริญญาตรีวิชาพื้นฐานทั่วไปของคณะนิติศาสตร์ นักศึกษาจะต้องสอบไล่ได้ค่าระดับเฉลี่ยสะสมไม่ต่ำกว่า ๒.๐๐

ในกรณีที่นักศึกษาจดทะเบียนศึกษาวิชาพื้นฐานทั่วไปและวิชาเลือกนอกคณะด้วย นักศึกษาจะต้องสอบไล่ได้ค่าระดับเฉลี่ยสะสมของวิชาพื้นฐานทั่วไปรวมกับวิชาเลือกนอกคณะได้ไม่ต่ำกว่า ๒.๐๐

**หมวดที่ ๓**

วิชาบังคับและวิชาเลือกในคณะ

ข้อ ๑๐[[2]](#footnote-2) นักศึกษาต้องจดทะเบียนศึกษาลักษณะวิชาให้ถูกต้องตามข้อกำหนดของหลักสูตร และจดทะเบียนลักษณะวิชาในปีต่ำซึ่งเปิดสอนในภาคนั้น ๆ ในแต่ละภาคการศึกษาจนครบก่อน จึงจะ  
จดทะเบียนศึกษาลักษณะวิชาในปีถัดขึ้นไปได้ ยกเว้นในกรณีอย่างใดอย่างหนึ่งต่อไปนี้

๑๐.๑ วิชาในปีต่ำที่นักศึกษาเคยจดทะเบียนศึกษามาก่อน แต่ยังสอบไม่ผ่าน นักศึกษาอาจไม่จดทะเบียนซ้ำในภาคนั้นก็ได้

๑๐.๒ วิชาในปีต่ำที่มีเวลาเรียนตรงกันหรือซ้อนกัน นักศึกษาอาจจดทะเบียนศึกษาได้เฉพาะวิชาบังคับหรือวิชาบังคับเลือกสำหรับการศึกษาเพื่อขอรับประกาศนียบัตรความรู้เฉพาะด้านตามหลักสูตรในคณะนิติศาสตร์ภายใต้เงื่อนไขต่อไปนี้เท่านั้น

๑๐.๒.๑ วิชาที่จดทะเบียนมีเวลาตรงหรือซ้อนกัน เป็นวิชาที่เคยสอบตกมาแล้วทั้งหมด หรือ

๑๐.๒.๒ วิชาที่จดทะเบียนมีเวลาตรงหรือซ้อนกันนั้น เป็นวิชาที่เคยสอบตกมาแล้ว ส่วนอีกวิชาหนึ่งเป็นวิชาที่ยังไม่เคยเรียนมาก่อน

ข้อ ๑๑ การจดทะเบียนศึกษาลักษณะวิชาให้ถือตามข้อบังคับมหาวิทยาลัยธรรมศาสตร์   
ว่าด้วยการศึกษาชั้นปริญญาตรี พ.ศ. ๒๕๑๔ ข้อ ๙

ข้อ ๑๒[[3]](#footnote-3) ในแต่ละภาคการศึกษาปกติ นักศึกษาภาคปกติต้องจดทะเบียนศึกษาลักษณะวิชา  
ไม่ต่ำกว่า ๙ หน่วยหรือหน่วยกิตโดยไม่จำกัดวิชา หรือ ๓ วิชาโดยไม่จำกัดหน่วยหรือหน่วยกิต และไม่เกิน ๑๙ หน่วยหรือหน่วยกิตโดยไม่จำกัดวิชา หรือ ๖ วิชาโดยไม่จำกัดหน่วยหรือหน่วยกิต เว้นแต่กรณีที่นักศึกษาประสบปัญหาในการจดทะเบียนศึกษาวิชาพื้นฐานในภาคการศึกษาแรกไม่ได้ครบตามแผนการศึกษาของหลักสูตรหรือมีเหตุจำเป็นประการอื่น อธิการบดีอาจอนุมัติให้จดทะเบียนศึกษาเป็นกรณีพิเศษในภาคสองได้ไม่เกิน ๒๒ หน่วยหรือหน่วยกิต

นักศึกษาที่สอบวิชาพื้นฐานทั่วไปได้ถึง ๒๔ หน่วยกิตแล้ว จะจดทะเบียนศึกษาลักษณะวิชาได้ไม่เกิน ๒๒ หน่วยหรือหน่วยกิตโดยไม่จำกัดวิชา หรือ ๗ วิชาโดยไม่จำกัดหน่วยหรือหน่วยกิต เว้นแต่ได้รับอนุมัติจากคณบดี ทั้งนี้ จะต้องเป็นนักศึกษาฐานะตั้งแต่ปีที่ ๔ ขึ้นไป

การจดทะเบียนต่ำกว่าที่กำหนดไว้ในภาคปกติจะกระทำได้เฉพาะกรณีที่มีเหตุสุดวิสัย  
และได้รับอนุมัติจากคณบดีเว้นแต่ในกรณีที่มีหน่วยหรือหน่วยกิตที่จะจดทะเบียนได้ตามหลักสูตรสำหรับภาคการศึกษานั้นเหลือต่ำกว่า ๙ หน่วยหรือหน่วยกิตหรือ ๓ วิชา

ข้อ ๑๓ ในแต่ละภาคการศึกษาปกตินักศึกษาภาคบัณฑิตจะจดทะเบียนศึกษาลักษณะวิชาได้ไม่ต่ำกว่า ๖ หน่วย และไม่เกิน ๑๖ หน่วย เว้นแต่จะได้รับอนุมัติจากคณบดี

ในกรณีที่มีหน่วยกิตที่จะจดทะเบียนได้ตามหลักสูตรสำหรับภาคการศึกษานั้นเหลือต่ำกว่า ๖ หน่วย ให้จดทะเบียนได้โดยไม่ต้องขออนุมัติจากคณบดี

ข้อ ๑๔ การสอบไล่ลักษณะวิชาบังคับหรือวิชาเลือกในคณะนิติศาสตร์ วิชาหนึ่ง ๆ มีคะแนนเต็ม ๑๐๐ คะแนน ซึ่งอาจแบ่งเป็นคะแนนทดสอบระหว่างภาคและคะแบบสอบไล่ประจำภาค ตามที่อาจารย์ผู้สอนกำหนดโดยอนุมัติของคณบดี

ลักษณะวิชาบังคับ หรือลักษณะวิชาเลือกในคณะนิติศาสตร์ นักศึกษาต้องสอบไล่ได้คะแนน  
ไม่ต่ำกว่า ๖๐ ใน ๑๐๐ จึงจะถือว่าสอบไล่ได้ในลักษณะวิชานั้น ๆ

ข้อ ๑๕ การขาดสอบไล่ลักษณะวิชาใด ให้ถือว่าได้คะแนนลักษณะวิชานั้นเฉพาะส่วนที่ขาดสอบไล่นั้นเป็นศูนย์

ข้อ ๑๖[[4]](#footnote-4) นักศึกษาซึ่งได้จดทะเบียนศึกษาลักษณะวิชาบังคับในปีการศึกษาใดและสอบไล่ตก   
มีสิทธิสอบไล่แก้ตัวได้เมื่อสิ้นปีการศึกษานั้น ไม่เกิน ๑๒ หน่วย โดยไม่จำกัดวิชา หรือ ๔ วิชา โดยไม่จำกัดหน่วย เว้นแต่

(๑) นักศึกษาฐานะตั้งแต่ปี ๔ ขึ้นไป ซึ่งคาดว่าจะสำเร็จการศึกษาในการสอบไล่แก้ตัวอาจขออนุมัติคณบดีเพื่อสอบไล่แก้ตัวได้เดิน ๑๒ หน่วย หรือ ๔ วิชา แต่ไม่เกิน ๑๕ หน่วย โดยไม่จำกัดวิชา หรือ ๕ วิชา โดยไม่จำกัดหน่วย ทั้งนี้นักศึกษาผู้นั้นจะจดทะเบียนศึกษาวิชาในภาคฤดูร้อนด้วยมิได้

(๒) นักศึกษาที่มีสิทธิสอบไล่แก้ตัวเป็นภาคสุดท้าย ซึ่งจะถูกถอนชื่อจากทะเบียนนักศึกษาตามข้อ ๑๙ อาจขออนุมัติคณบดีเพื่อสอบไล่แก้ตัวเกิน ๑๕ หน่วย โดยไม่จำกัดวิชา หรือ ๕ วิชา โดยไม่จำกัดหน่วย

ค่าธรรมเนียมในการสอบไล่แก้ตัวให้เป็นไปตามประกาศของมหาวิทยาลัย

ข้อ ๑๗ ถ้านักศึกษาผู้ใดสอบไล่ตกในลักษณะวิชาบังคับ นักศึกษาผู้นั้นต้องจดทะเบียนศึกษาซ้ำในลักษณะวิชาบังคับที่สอบไล่ตก พร้อมทั้งเสียค่าธรรมเนียมตามข้อ ๔

ข้อ ๑๘ นักศึกษาจะถูกถอนชื่อออกจากทะเบียนนักศึกษาในกรณีดังต่อไปนี้

(๑) สอบไล่วิชาบังคับของคณะนิติศาสตร์ได้คะแนนเฉลี่ยทุกลักษณะวิชาไม่ถึง ๖๐ ใน ๑๐๐ ตามหลักสูตรปีที่ ๑ และปีที่ ๒ ภายใน ๓ ปีการศึกษาในคณะนิติศาสตร์ สำหรับนักศึกษาภาคปกติ   
หรือตามหลักสูตรชั้นปีที่ ๒ ภายใน ๒ ปีการศึกษาสำหรับนักศึกษาภาคบัณฑิต

(๒) สอบไล่วิชาบังคับของคณะนิติศาสตร์ได้คะแนนเฉลี่ยทุกลักษณะวิชาไม่ถึง ๖๐ ใน ๑๐๐ ตามหลักสูตรปีที่ ๑ ปีที่ ๒ และปีที่ ๓ ภายใน ๕ ปีการศึกษาในคณะนิติศาสตร์ สำหรับนักศึกษาภาคปกติ หรือตามหลักสูตรชั้นปีที่ ๒ และปีที่ ๓ และปีที่ ๔ ปีการศึกษาสำหรับนักศึกษาภาคบัณฑิต

ในการคำนวณคะแนนเฉลี่ยตาม (๑) และ (๒) ให้คิดจากคะแนนที่ได้รับในการสอบไล่ครั้งหลังสุดของแต่ละลักษณะวิชา

การนับระยะเวลาตาม (๑) และ (๒) ไม่ให้นับระยะเวลาที่นักศึกษาลาพักการศึกษา หรือมีเหตุอันจำเป็นอย่างอื่นที่อธิการบดีเห็นสมควร

ข้อ ๑๙ เมื่อได้ขึ้นทะเบียนเป็นนักศึกษาในภาคปกติมาครบ ๗ ปีการศึกษา หรือในภาคบัณฑิตมาครบ ๖ ปีการศึกษา นับตั้งแต่วันขึ้นทะเบียนเป็นนักศึกษาของมหาวิทยาลัยแล้ว นักศึกษาผู้ใดยังสอบไล่ได้ไม่ครบทุกลักษณะวิชาตามหลักสูตรชั้นปริญญาตรีของคณะนิติศาสตร์ นักศึกษาผู้นั้นจะถูกถอนชื่อออกจากทะเบียนนักศึกษา

ข้อ ๒๐ การสอบไล่ให้มีตามกำหนดเวลาและรายการที่อธิการบดีกำหนด

**หมวดที่ ๔**

การให้และการเสนอชื่อเพื่อรับปริญญา

ข้อ ๒๑ นักศึกษาต้องสอบไล่ได้ครบตามหลักสูตรและข้อกำหนดของคณะนิติศาสตร์สำหรับชั้นอนุปริญญาและหากจะต้องฝึกหัดงานภาคปฏิบัติตามหลักสูตรก็ต้องได้ฝึกหัดงานนั้นครบถ้วนแล้ว จึงจะได้รับการเสนอชื่อเพื่อรับอนุปริญญา

ข้อ ๒๒ นักศึกษาต้องสอบไล่ได้ครบตามหลักสูตรและข้อกำหนดของคณะนิติศาสตร์สำหรับชั้นปริญญาตรี และหากจะต้องฝึกหัดงานหรือทำงานภาคปฏิบัติตามหลักสูตรก็ต้องได้ฝึกหัดงานนั้นครบถ้วนแล้ว จึงจะได้รับการเสนอชื่อเพื่อรับปริญญา

การจัดลำดับที่ของการสอบไล่ตามหลักสูตรชั้นปริญญาตรี ให้ถือคะแนนรวมการสอบไล่ทุกลักษณะวิชาบังคับตามหลักสูตรชั้นปริญญาตรีของคณะนิติศาสตร์

ข้อ ๒๓ การฝึกหัดงานหรือทำงานภาคปฏิบัติตามหลักสูตร ให้เป็นไปตามระเบียบที่อธิการบดีกำหนด

ข้อ ๒๔ นักศึกษาที่จะได้รับการเสนอชื่อเพื่อรับปริญญาตรีเกียรตินิยมต้องมีผลการศึกษาดังต่อไปนี้ครบถ้วนทุกประการ คือ

เกียรตินิยมอันดับหนึ่งให้แก่นักศึกษาที่

(๑) ได้ศึกษาลักษณะวิชาต่าง ๆ ครบตามหลักสูตรภายใน ๔ ปีการศึกษา สำหรับการศึกษาภาคปกติหรือภายใน ๓ ปีการศึกษาสำหรับการศึกษาภาคบัณฑิต

(๒) ได้คะแนนรวมสำหรับทุกลักษณะวิชาบังคับตามหลักสูตรชั้นปริญญาตรีของคณะนิติศาสตร์ ตั้งแต่ร้อยละ ๘๕ ขึ้นไป

(๓) ไม่เคยสอบตกในลักษณะวิชาใด

(๔) ไม่เคยได้ระดับยังใช้ไม่ได้ (U) หรือต่ำกว่าระดับพอใช้ (C) ในลักษณะวิชาใด

เกียรตินิยมอันดับสองให้แก่นักศึกษาที่

(๑) ได้ศึกษาลักษณะวิชาต่าง ๆ ครบตามหลักสูตรภายใน ๔ ปีการศึกษา สำหรับการศึกษาภาคปกติหรือภายใน ๓ ปีการศึกษาสำหรับการศึกษาภาคบัณฑิต

(๒) ได้คะแนนรวมสำหรับทุกลักษณะวิชาบังคับตามหลักสูตรชั้นปริญญาตรีของคณะนิติศาสตร์ ไม่ต่ำกว่าร้อยละ ๗๕

(๓) ไม่เคยสอบตกในลักษณะวิชาใด

(๔) ไม่เคยได้ระดับยังใช้ไม่ได้ (U) หรือได้ระดับตก (F) ในลักษณะวิชาใด

การนับระยะเวลาดังกล่าวข้างต้นนั้น ไม่นับเวลาที่นักศึกษาลาพักการศึกษาหรือเหตุอันจำเป็นอย่างอื่นที่อธิการบดีเห็นสมควร

**หมวดที่ ๕**

บทเฉพาะกาล

ข้อ ๒๕ นักศึกษาที่ขึ้นทะเบียนเป็นนักศึกษาก่อนปีการศึกษา ๒๕๓๐ ให้คงใช้ข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรีของคณะนิติศาสตร์ พ.ศ. ๒๕๑๕ และข้อบังคับมหาวิทยาลัยธรรมศาสตร์ ว่าด้วยการศึกษาและการสอบไล่ตามหลักสูตรชั้นปริญญาตรี ปีที่ ๑ คณะนิติศาสตร์ พ.ศ. ๒๕๒๒

ข้อ ๒๖ นักศึกษาที่ขึ้นทะเบียนเป็นนักศึกษาก่อนปีการศึกษา ๒๕๓๐ ซึ่งได้ค่าระดับเฉลี่ยสะสมสำหรับวิชาพื้นฐานทั่วไปทั้งหมดต่ำกว่า ๒.๐๐ และยังมีสภาพเป็นนักศึกษาอยู่ หากประสงค์จะอยู่ภายใต้ข้อบังคับข้อ ๙ แห่งข้อบังคับนี้ในส่วนที่ว่าด้วยการคิดค่าระดับเฉลี่ยสะสมของวิชาพื้นฐานทั่วไป รวมกับวิชาเลือกนอกคณะทุกลักษณะวิชาที่ได้จดทะเบียนศึกษาและที่จะจดทะเบียนศึกษา ให้ยื่นความจำนงภายในเวลา ๑ ปี นับตั้งแต่วันประกาศใช้ข้อบังคับนี้

ประกาศ ณ วันที่ ๑๐ มิถุนายน พ.ศ. ๒๕๓๐

(ลงนาม) นงเยาว์ ชัยเสรี

(ศาสตราจารย์ คุณหญิง นงเยาว์ ชัยเสรี)

นายกสภามหาวิทยาลัย

ข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๒) พ.ศ. ๒๕๓๗[[5]](#footnote-5)

ข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๓) พ.ศ. ๒๕๔๐[[6]](#footnote-6)

ข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๔) พ.ศ. ๒๕๕๑[[7]](#footnote-7)

งานพัฒนาหลักสูตรและบริหารการศึกษา กองบริการการศึกษา/จัดทำ

โทร. ๐-๒๕๖๔-๔๔๔๐ ต่อ ๑๘๒๒-๑๘๒๔

๘ มีนาคม ๒๕๕๕

1. ประกาศ ณ วันที่ ๒๘ มีนาคม ๒๕๕๑ [↑](#footnote-ref-1)
2. ข้อ ๑๐ แก้ไขเพิ่มเติมโดยข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๔) พ.ศ.๒๕๕๑ [↑](#footnote-ref-2)
3. ข้อ ๑๒ แก้ไขเพิ่มเติมโดยข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๓) พ.ศ. ๒๕๔๐ [↑](#footnote-ref-3)
4. ข้อ ๑๖ แก้ไขเพิ่มเติมโดยข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๒) พ.ศ. ๒๕๓๗ [↑](#footnote-ref-4)
5. ประกาศ ณ พ.ศ. ๒๕๓๗ [↑](#footnote-ref-5)
6. ประกาศ ณ พ.ศ. ๒๕๔๐ [↑](#footnote-ref-6)
7. ประกาศ ณ วันที่ ๒๘ มีนาคม พ.ศ. ๒๕๕๑ [↑](#footnote-ref-7)